<classify> SERIKALI imesema itaendelea kufanya marekebisho ya tozo, kanuni na sheria mbalimbali za uvuvi nchini ili wadau wa uvuvi waweze kufanya shughuli zao kwa tija zaidi na kuwataka maofi sa uvuvi kuendelea kusimamia sheria zilizopo pamoja na wavuvi kutii sheria hizo.Naibu Waziri wa Mifugo na Uvuvi Abdallah Ulega alisema mkoani Mtwara wakati akihitimisha ziara yake ya kikazi ya siku mbili mkoani humo kwa kujionea shughuli mbalimbali za uvuvi na kuzungumza na wavuvi katika baadhi ya vijiji vya halmashauri ya wilaya na manispaa ya Mtwara na kusema ziara yake imelenga kukusanya maoni kutoka kwa wadau hao.Akizungumza na wadau wa uvuvi katika soko la samaki la manispaa ya Mtwara, Ulega aliwataka maofisa uvuvi nchini kuwa na mahusiano mazuri na wavuvi pamoja na kuwasaidia wavuvi kutafsiri sheria mbalimbali ili wajiepushe na matumizi ya zana za uvuvi zisizotakiwa kisheria ambazo zinaweza kuwasababishia kutiwa hatiani kwa kukiuka sheria za nchi.Aidha Ulega aliwataka maofisa uvuvi nchini kutojihusha na vitendo vya rushwa na kuwataka wavuvi wanaokutwa na hatia ya kujihusisha na kufanya shughuli zao kinyume na sheria ikiwemo uvuvi haramu kulipa faini wanayotozwa kwa kutumia utaratibu wa serikali uliowekwa.Baadhi ya wavuvi wa soko la samaki la manispaa ya Mtwara wameiomba serikali kuwaboreshea zaidi mazingira ya kufanya shughuli zao kwa kuondoa kero mbalimbali wanazokabiliana nazo ili waweze kufanya shughuli zenye tija zaidi kwa kujiongezea mapato na kulipa kodi ya serikali.  <topic>: kitaifa 